ગણપતિની ચતુર્થી અવસ્થા, તુર્યાવસ્થા સુધીની સિદ્ધિનું સૂચન કરે છે. ચોથનો ચંદ્ર જોવાનો નિષેધ છે. ચંદ્ર એ મનનો દેવતા છે. “ચંદ્રમા મનસો જાતઃ ।” ચંદ્ર જેમ વધતો ઘટતો રહે છે તેમ મરકટ જેવું મન નાચતું કૂદતું રહે છે. તુર્યાવસ્થા સુધી પહોંચવા માગતા માનવે મનની ચંચળતાને આધીન ન થવું જોઇએ, ચિત્ત એકાગ્ર કરવું જોઇએ. મનના તાલે નાચવામાં માનવજીવનનો વિકાસ નહીં પરંતુ અધઃપતન છે એ વાત આ ચંદ્રદર્શનના નિષેધની પાછળ ગર્ભિત છે.